РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/389-14

18. новембар 2014. године

Б е о г р а д

ЗАПИСНИК

СЕДМЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ

ОДРЖАНЕ 18. НОВЕМБРА 2014. ГОДИНЕ

Седница је почела у 12,00 часова.

Седници је председавао др Бранислав Блажић, председник Одбора.

Седници су присуствовали чланови Одбора: Владимир Петковић, Адриана Анастасов, Соња Влаховић, Ивана Стојиљковић, Гордана Зорић, Виолета Лутовац, Нада Лазић и Иван Карић.

Седници Одбора су присуствовали заменици одсутних чланова Одбора: Гордана Чомић (Дејан Николић) и Милан Кораћ (Момо Чолаковић).

Седници нису присуствовали чланови Одбора: Бобан Бирмачевић, Јездимир Вучетић, Гордана Топић, Ивана Динић, Ђорђе Косанић, Шаип Камбери, као ни њихови заменици.

Седници су присуствовали представници Министарства пољопривреде и заштите животне средине: помоћник министра Слободан Ердељан, начелник Одељења за заштиту и одрживо коришћење рибљег фонда мр Соња Гашић, шеф Одсека за климатске промене у области животне средине Данијела Божанић, саветници Татјана Калуђеровић и Бобан Стојановић; в.д. директора Републичког хидрометеоролошког завода Србије Југослав Николић; а на Зеленој столици: Тања Петровић из Младих истраживача Србије Валентина Ђурета из Београдског фонда за политичку изузетност.

На предлог председника Одбора, већином гласова, усвојен је следећи:

Д н е в н и р е д :

1. Разматрање Предлога закона о заштити и одрживом коришћењу рибљег фонда, који је поднела Влада, у начелу;
2. Разматрање Предлога закона о потврђивању Другог амандмана на Уговор о сарадњи између Владе Републике Србије и Европске организације за експлоатацију метеоролошких сателита (ЕУМЕТСАТ), који је поднела Влада;
3. Иницијатива за формирање Анкетног одбора ради утврђивања чињеница у вези са коришћењем средстава Фонда за заштиту животне средине;
4. Разно.

Пре преласка на разматрање утврђеног дневног реда, усвојен је без примедаба Записник шесте седнице Одбора, одржане 24. октобра 2014. године.

Прва тачка дневног реда - **Разматрање Предлога закона о заштити и одрживом коришћењу рибљег фонда, који је поднела Влада, у начелу**

Председник Одбора др Бранислав Блажић је, сагласно члану 74. став 2. Пословника Народне скупштине, дао је реч представнику предлагача.

Помоћник министра Слободан Ердељан је представљајући овај предлог закона, подсетио присутне да је 7. марта 2013. године, одлуком тадашњег надлежног министра природних ресурса, рударства и просторног планирања донето решење о образовању Посебне радне групе за израду Нацрта закона о заштити и одрживом коришћењу рибљег фонда. Ову радну групу чинили су представници надлежног министарства, Покрајинског секретеријата за урбанизам, градитељство и заштиту животне средине, Завода за заштиту природе Србије, Покрајинског завода за заштиту природе, Пољопривредног факултета Земун и Билошког факултета Универзитета у Београду, као и других релевантних институција. Поменуо је да поводом овог нацрта закона на седници Одбора за привреду и финансије Владе РС одржаној 25. октобра 2013. године усвојен Програм јавне расправе, након чега су одржане две јавне расправе у Београду и Новом Саду. Истакао је да је ова радна група одржала 23 седнице, као и да су током трајања јавних расправа учесници били позвани да своје примедбе, предлоге и сугестије достављају надлежном министарству, што је утицало на измену око 64 чланова Нацрта закона. У вези са тим, након формирања Министарства пољопривреде и заштите животне средине формирана је нова радна група, те је кориговани текст предлога закона, након усвајања на седници Владе РС, упућен у скупштинску процедуру 8. октобра 2014. године. Истакао је следеће новине које се предвиђају овим предлогом закона: дефинисани су услови за изузимање риболовних вода из рибарских подручја; услови за уступање рибарских подручја; уведени су нови потенцијални субјекти за доделу рибарских подручја; подигнут је ниво стручности у чувању ових подручја, као и квалитет програма у управљању рибарским подручјима; уведен је мониторинг квалитетног састава и узрастне структуре рибљег фонда у циљу праћења ефеката програма управљања и заштите одрживог коришћења рибљег фонда; прописано је усклађивање програма управљања рибарским подручјем прописима којим се уређује заштита природе. На крају излагања доодао је да рибљи фонд Републике Србије представља значајан природан ресурс који треба штитити, те да овај предлог закона представља напредак имајући у виду да на целовит начин уређује систем управљања овим фондом у складу са принципима одрживог коришћења и захтевима животне средине.

У дискусији поводом ове тачке дневног реда учествовали су: Нада Лазић, Ивана Стојиљковић, Гордана Чомић, Милан Кораћ, Бранислав Блажић, Тања Петровић и Соња Гашић.

Негативно је оцењено укидање категорије буџетског фонда за потребе заштите рибљег фонда у Предлогу закона, уз напомену да је то исто учињено у случају буџетског фонда за заштиту животне средине, због чега и даље трпимо штетне последице. Указано је на значај овог наменског фонда за територију АП Војводине у претходних пет година, будући да је за програме управљања рибарским подручјима додељено преко 70 милиона динара, те да је захваљујући тим средствима унапрећен рад рибарске службе на опремању, порибљавању и унапређењу рибљих станишта, чиме је знатно смањен негативни утицај на риболовне воде и фауну риба у овом подручју. Наглашено је да ће укидање могућности да се на територији АП Војводине обезбеде средства за помоћ корисницима рибарских подручја кроз овај фонд имати несагледиво лоше последице по животну средину и природне ресурсе. Скренута је пажња на то да је умањење ових средстава у директној супротности са захтевима експерата Евопске комисије, као и да су отпочела начелна разматрања преговарачког Поглавља 27. које се односи на спровођење политике животне средине у нашој земљи и нагласила да став о укидању наменског буџетског фонда треба поново да се размотри и преиспита. С тим у вези, апеловано је на чланове Одбора да преиспитају ову одредбу, додавши да се она подједнако односи на територију целе Србије. Такође, изнета је сугестија да члан 11. Предлога закона који се односи на чување рибарског подручја треба другачије формулисати, будући да се из тумачења истог може стећи утисак да рибочувар може да буде и лице које је вршило ситне крађе.

Постављено је питање у вези са начином распоређивања средстава након одређивања накнаде за коришћење рибарског подручја, и то у износу 15% од новчаног износа трошкова за издавање дозволе за привредни риболов и 10% од новчаног износа трошкова за издавање дозволе за рекреативни риболов, сагласно члану 7. Предлога закона. Затражен је одговор на питање да ли ће контрола порибљавања, односно онемогућавања увођења алохтоних инвазивних врста риба, бити ефикаснија, као и да ли је неоходно полагање обуке и за рекреативне риболовце, јер они треба да знају коју врсту рибе могу да изловљавају, као и то које су заштићене врсте риба у оквиру исте фамилије, а које нису.

У наставку дискусије, укидање буџетског фонда за потребе заштите рибљег фонда апострофирано је као велики недостатак предложеног закона, јер сматра да се тек сада неће знати начин трошења наменског динара. Поново је указано на потребу другачијег формулисања критеријума за добијање дозволе за обављање посла рибочувара. Наглашена је неуставност одредбе Предлога закона којом рибочувар може да фотографише и снима недозвољене радње и лица која учествују у њима затечена на риболовној води или у њеној непосредној близини. Такође, одредба члана 16. Предлога закона којим се дефинише накнада штете, оцењена је као непримењива у пракси, јер се из наведених одредби може закључити да се наканда штете утврђује у управном поступку. Указано је на то да област рекреативног риболова није лако уредити, али је битна едукација ових рибара у смислу информисања о обавези поштовања ловостајног периода или тога да рибу након улова у заштићеним подручјима треба да врате у воду. Указано је на то да има много рибара који изловљавају рибу из материјалне користи и тиме причињавају огромну штету нашем рибљем фонду. Постављено је питање зашто овом одбору још није достављен извештај о стању биодиверзитета након мајских поплава у Србији.

Сугерисано је да се постојећем сету казнених мерама дода могућност кажњавања власника ресторана који у промет стављају рибу неодговарајуће величине, коју је као такву забрањено пецати.

Председница Младих истраживача СрбијеТања Петровић изнела је дилему у вези са чланом 41. Предлога закона којим се регулише питање дозволе за рекреативни риболов, у којем се наводи да годишњу дозволу за рекреативни риболов лице купује у месту пребивалишта или боравишта, осим дозвола за риболов у заштићеном подручју, те је занима је да ли рекреативни риболовци треба да купе и тзв. основну дозволу у месту пребивалишта. Сматра да је смисленије едукацију усмерити на кориснике који порибљавају, него улагати средства у контролу рекреативних риболоваца. Поменула је евиденцију улова као један од могућих начина контроле улова рекреативних риболоваца, уз напомену да је ова одредба постојала у претходном закону, али да у пракси није била ефикасно примењена.

Председник Одбора др Бранислав Блажић се сложио да треба дефинисати место наменског буџетског фонда у систему и нагласио да је најбитније да он буде у функцији решавања капиталних проблема у области животне средине. Такође, мишљења је да треба оставити могућност постојања и опште и локалне риболовне дозволе, имајући у виду специфичност и различитост средина. Додао је да подржава увођење испита и за рекреативне риболовце, а ради спречавања злоупотреба и манипулација на штету нашег рибљег фонда.

Начелник Одељења за заштиту и одрживо коришћење рибљег фонда мр Соња Гашић је у вези са претходно изнетим питањима и дилемама изнела следеће: на целој територији Србије постоји потреба за наменским буџестким фондом, али за то није добијено позитивно мишљење Министарства финансија, уз напомену да је пожељан сваки предлог и подршка истом; предложеним законом дефинисана је употреба посебне дозволе за риболов у заштићеном подручју, док на целој територији важи јединствена дозвола; казнене мере за непоштовање одредби овог закона су прописане и ригорозне су, али је едукација боље решење, будући да велики број људи не зна смисао порибљавања, а многи рибари не знају да наносе огромну штету риболовном фонду коришћењем иностраних, нарочито инвазивних врста риба; предложеним законом прописано је порибљавање уз присуство инспектора; вршиће се контрола свих утрошених средстава; накнада штете иде тек по утвривању кривице; програм порибљавања доносе најеминентнији стручњаци из те области и корисник не може самоиницијативно да врши порибљавање; уведена је и обавеза за кориснике рибарских подручја да запосле лице са одговарајућом стручном спремом и знањем из ихтиологије; дефинисан је профит удружења која у име поменутих корисника продају дозволе; рекреативни риболовци за сада немају обавезу полагања испита, али је у циљу едукације направљен сајт са много едукативних чланака о овој тематици.

Након завршене расправе, Одбор је, у складу са чланом 155. став 2. Пословника Народне скупштине, (са осам гласова за, један није гласао од девет присутних), одлучио да предложи Народној скупштини да прихвати Предлог закона о заштити и одрживом коришћењу рибљег фонда, који је поднела Влада, у начелу.

Друга тачка дневног реда – **Разматрање Предлога закона о потврђивању Другог амандмана на Уговор о сарадњи између Владе Републике Србије и Европске организације за експлоатацију метеоролошких сателита (ЕУМЕТСАТ), који је поднела Влада**

Вршилац дужности директора Републичког хидрометеоролошког завода Србије Југослав Николић је поводом овог предлога закона истакао да је Уговор о сарадњи између Владе Савезне Републике Југославије и Европске организације за експлоатацију метеоролошких сателита потписан још 2002. године, да би након укидања Савезног хидрометеоролошког завода те послове преузео Републички хидрометеоролошки завод Србије, уз напомену да је почетком 2009. године потписан амандман на овај уговор којим су унете одређене измене и допуне овог уговора. Напоменуо је да потврђивањем овог уговора Србија постаје придружена чланицаЕУМЕТСАТ-а, као и то да подаци који се добијају од ове организације представљају основну компомоненту хидрометеролошког система праћења и прогнозирања временских непогода. Додао је да се извршавањем овог међународног уговора не стварају финансијске обавезе за Србију, осим трошкова плаћања годишње контрибуције. На крају излагања, нагласио је да чланство у овој организацији представља стратешки интерес наше земље у процесу интеграције у Европску унију, те додао да се продужење трајања уговора до 31. 12. 2017. године реализује управо потврђивањем овог амандмана.

По овом предлогу закона није било дискусије.

Одбор је, са девет гласова за, један није гласао од десет присутних, одлучио да предложи Народној скупштини да прихвати Предлог закона о о потврђивању Другог амандмана на Уговор о сарадњи између Владе Републике Србије и Европске организације за експлоатацију метеоролошких сателита (ЕУМЕТСАТ), који је поднела Влада.

Трећа тачка дневног реда: **Иницијатива за формирање Анкетног одбора ради утврђивања чињеница у вези са коришћењем средстава Фонда за заштиту животне средине**

Председник Одбора др Бранислав Блажић је истакао неопходност утврђивања чињеница у вези са коришћењем средстава Фонда за заштиту животне средине, како би се убудуће коришћење ових средстава учинило транспарентнијим у циљу спречавања злоупотреба у овој области, па ће из наведених разлога предложити образовање Анкетног одбора, који ће са бавити овим питањем. Подсетио је да се, сагласно члану 68. Пословника Народне скупштине, анкетни одбор образује из реда народних посланика, те да у његовом раду могу да узму учешће представници свих посланичких група, као и то да анкетни одбор након завршеног рада подноси Народној скупштини извештај са предлогом мера.

Иван Карић је подржао ову иницијативу из разлога што средства која се прикупљају по овом основу треба да буду строго наменски и транспарентно трошена.

Четврта тачка дневног реда: **Разно**

Председник Одбора др Бранислав Блажић је подсетио присутне на одлуку о организовању јавног слушања, донету на шестој седници Одбора, у складу са чл. 83 и 84. Пословника Народне скупштине, предложивши да се наредно јавно слушање на тему ''Управљање индустријским отпадом и третман опасног отпада у Републици Србији'' одржи 1. децембра 2014. године, са чим су се чланови одбора сагласили.

Валентина Ђурета из Београдског фонда за политичку изузетност је обавестила присутне да овај фонд у сарадњи са Центром модерних вештина покреће у овом сазиву институцију неформалне зелене посланичке групе, те да су позиви упућени свим заинтересованим народним посланицима. Као циљ овог облика повезивања народних посланика, истакла је унапређење сарадње народних посланика са представницима цивилног сектора, нарочито са организацијама које су укључене у рад ''Зелене столице''.

Иван Карић је поставио питање када ће бити одржана посебна седница Одбора, на којој би се разматрало питање санације јаловиша затвореног рудника ''Столице'' код Крупња након мајских поплава, за чије је одржавање заједно са Надом Лазић поднео иницијативу.

Седница је завршена у 13,15 часова.

СЕКРЕТАР ПРЕДСЕДНИК

Милица Башић Др Бранислав Блажић

.

.